«ΠΑΝΕΛΛΗΝΙΟΣ ΜΟΥΣΙΚΟΣ ΣΥΛΛΟΓΟΣ»

Σαπφούς 10 – Αθήνα, 210.3213694, 210.3215246, fax : 210.3240827

Ιστοσελίδα: [www.pmu.gr/](http://www.pmu.gr/) - Facebook :  <https://www.facebook.com/pmu.gr> e-mail : pmu@pmu.gr

22/4/2021

**Το Προεδρείο της ΠΟΘΑ δίνει το «φιλί της ζωής» στη Διοίκηση της Λυρικής, και όχι μόνο**

Το Σωματείο μας το τελευταίο διάστημα δίνει ένα μεγάλο και δύσκολο αγώνα για την υπεράσπιση των εργασιακών και ιδιαίτερα των συγγενικών δικαιωμάτων που με αφορμή την πανδημία χτυπιόνται από την εργοδοσία.

Η Διοίκηση της Εθνικής Λυρικής Σκηνής έχει αναλάβει ένα πρωταγωνιστικό ρόλο σε αυτό το χτύπημα και το Σωματείο μας έχει κλιμακώσει την αντιπαράθεση σε αυτές τις πρακτικές. **Στοιχείο της κλιμάκωσης αποτελεί επιστολή καταγγελίας απέναντι στη Διοίκηση της ΕΛΣ που έχει σταλεί πάνω από μια εβδομάδα σε όλα τα Σωματεία για να συνυπογράψουν και να αυξήσουμε την πίεση**. Αυτή τη μορφή μας πρότειναν και συνάδελφοι που εργάζονται στην Εναλλακτική Σκηνή της Λυρικής στην τελευταία μαζική σύσκεψη που κάναμε για το ζήτημα.

Στη χθεσινή συνεδρίαση του Δ.Σ. της ΠΟΘΑ το Προεδρείο της, μας απάντησε ότι η επιστολή έχει «πολλά προβλήματα» και δεν μπορούν να την υπογράψουν. Ακόμα και στην πρόθεση μας να αλλάξουμε σημεία που θεωρούσαν προβληματικά ήταν αρνητικοί. Με κάθε τρόπο αποφεύγοντας την επί της ουσίας συζήτηση, αρνήθηκαν να υιοθετήσουν τις διεκδικήσεις των συναδέλφων και πολλών Σωματείων που συνυπογράφουν, μεταξύ άλλων και το πιο αντιπροσωπευτικό σωματείο Καλλιτεχνών της ΕΛΣ.

**Όμως πάει πολύ η ΠΟΘΑ να συκοφαντεί τον αγώνα που δίνει το Σωματείο μας απέναντι στη Διοίκηση της Λυρικής και να τον παρουσιάζει σα σύγκρουση του Σωματείου μας με τα Επιχειρησιακά Σωματεία της ΕΛΣ, όπως πολύ πονηρά μας ανέφεραν.**

**Η κοροϊδία και η εργοδοτική πρακτική έχει και όρια.**

**Την ίδια στιγμή, ενώ απαξιωτικά αντιμετώπισαν τους συναδέλφους, δεν ισχύει το ίδιο απέναντι στην εργοδοσία.** Ίσα ίσα στην ίδια συνεδρίαση και για 2η φορά μέσα στην πανδημία, η Διοίκηση της ΠΟΘΑ καλεί σε συνάντηση και κοινή δράση με όλους τους μεγάλους εργοδότες στο Θέαμα – Ακρόαμα (HERCA κλπ). Δεν καλεί φυσικά σε αγώνες για συμβάσεις που τόσο απαραίτητες είναι, ειδικά μπροστά στην επίθεση που ετοιμάζεται με το ν/σ Χατζηδάκη, αλλά να πάμε με τα μεγάλα αφεντικά ως «μια οικογένεια». Θυμίζουμε ότι δεν είναι η πρώτη φορά, αφού και άλλες συναντήσεις έχουν κάνει μιλώντας για κοινά αιτήματα, αλλά και κοινό Δελτίο Τύπου έχουν εκδώσει.

Ούτως ή άλλως και ο ν. Χατζηδάκη δείχνει ότι η κυβέρνηση είναι με την εργοδοσία «η ίδια οικογένεια». Άραγε η Διοίκηση της ΠΟΘΑ για ποιον θα διαδηλώσει στις 6 Μάη, απέναντι σε ποιον θα οργανώσει απεργία για την Πρωτομαγιά;

**Καλούμε όλους και όλες σε μαζική συμμετοχή στη Γ.Σ. μας**

**την Κυριακή 25 Απρίλη στις 3.00 μ.μ.**

**Συμμετέχουμε στην Απεργία στις 6 Μάη στο Σύνταγμα στις 10.00 π.μ.**

Για το Δ.Σ.

                                                Ο Πρόεδρος                              Ο Γ. Γραμματέας

                            Βασίλης Παρασκευόπουλος                Κώστας Σταυρόπουλος